钦定古今图书集成/明伦汇编/宫闱典/第088卷 > 寿阳长公主 下嫁萧赞
## 钦定古今图书集成/明伦汇编/宫闱典/第088卷 > 寿阳长公主 下嫁萧赞

按《魏书萧宝夤传》：“宝夤兄宝卷，宝卷子赞，字德文，本
名综，入国，宝夤改焉。初，萧衍灭宝卷，宝卷宫人吴氏
始孕，匿而不言，衍乃纳之，生赞，以为己子，封豫章王。
及长，学涉有才思。其母告之以实。赞昼则谈谑如常，
夜则衔悲泣涕，结客待士，恒有来奔之志。为衍诸子
深所猜疾，而衍甚爱宠之。有济阴芮文宠、安定梁话，
赞曲加礼接，乃割血自誓，布以腹心。”宠、话等既感其
情义，敬相然诺。值元法僧以彭城叛入萧衍，衍命赞
为南兖、徐二州刺史、都督江北诸军事，镇彭城。于时肃宗遣安丰王延明、临淮王彧讨之，赞便遣使密告
诚款，与宠、话夜出，步投彧军。孝昌元年秋，届于洛阳，
陛见之后，就馆举哀，追服三载。宝夤于时在关西，遣
使观察，闻其形貌，敛眉悲感。朝廷赏赐丰渥，礼遇隆
厚，授司空，封高平郡开国公、丹阳王，食邑七千户。及
宝夤反，赞惶怖欲奔白鹿山，至河桥，为北中所执。朝
议明其不相干预，仍蒙慰勉。建义初，随尔朱荣赴晋
阳。庄帝征赞还洛，转司徒，迁太尉，尚帝姊寿阳长公
主。出为都督齐济西兖三州诸军事、骠骑大将军、开
府仪同三司、齐州刺史。宝夤见擒，赞拜表请宝夤命。
尔朱兆入洛，为城氏赵洛周所逐，公主被录还京，尔
朱世隆欲相陵逼，公主守操被害。赞既弃州为沙门，
潜诣长白山。未几，趣白鹿山，至阳平，遇病而卒，时年
三十一。赞机辩，文义颇有可观，而轻薄俶傥，犹有父
之风尚。普泰末，敕迎其丧至洛，遣黄门郎鹿悆护丧
事，以王礼与公主合葬嵩山。至元象初，吴人盗其丧
还江东，萧衍犹以为子，祔葬萧氏墓焉。赞江南有子，
在国无后。